La papallona defoliadora del boix comença a expandir-se als Ports.
L'últim any s'han capturat una vintena d'exemplars a les trampes de l'estació de seguiment.
La presència de papallona defoliadora del boix comença a créixer al Parc Natural dels Ports i a la forest de les Terres de l'Ebre. És una espècie invasora detectada a Europa el 2008 i a Catalunya el 2014. Va aparèixer al Baix Ebre i al Montsià a la primavera de l'any passat i ja se'n van trobar exemplars als Ports, a la tardor. El Parc Natural ha ubicat a la zona de Cova Avellanes (Roquetes) una de les 20 estacions de seguiment que hi ha al país. Amb l'experiència de la Garrotxa on ja es compten a milers, les previsions no són bones perquè no hi ha tractaments per frenar-ne l'expansió més enllà d'esperar que els arbustos creïn mecanismes de control naturals a través de la parasitosi.